Ly jy aan bedrieër-sindroom? Tekens en kennersraad
JY LEES NOU Ly jy aan bedrieër-sindroom? Tekens en kennersraad
'n Suksesvolle loopbaan, 'n trotse baas, 'n gelukkige verhouding ... Maar steeds voel jy nie goed genoeg nie. Hier is raad van kundiges.
"Ek het ’n suksesvolle loopbaan en is al dikwels bevorder, maar om een of ander rede dink ek heeltyd ek doen nie my werk goed genoeg nie. Met elke nuwe projek wat ek aanpak, is ek vreesbevange ek gaan dit nie regkry nie of iemand gaan agterkom ek kan dit nie regtig doen nie. Ek weet nie hoekom ek so voel nie, want my base was nog altyd gelukkig met my werk. Dis asof ek bang is ek gaan uitgevang word. Waarvoor weet ek nie, want ek doen alles volgens die reëls en is baie betroubaar," skryf 'n SARIE-leser.
Petra Muller, bedryfsielkundige van Johannesburg, antwoord:
Dit is glad nie ongewoon om met dié soort emosies te worstel nie. Daar is selfs ’n term hiervoor: die bedrieër-sindroom (imposter syndrome). Mense wat hieraan ly, sê dikwels vir hulself iemand gaan hulle uitvang en agterkom hulle is nie so goed in hul werk soos wat hul baas of kollegas dink nie. Jy voel soms dat almal om jou meer bevoeg en intelligenter is as jy. Dis dikwels mense tussen 35 en 50 jaar wat hierdeur gaan, omdat dit gewoonlik die tyd in jou lewe is dat jy ’n hoë posisie beklee. Suksesvolle mense soos Emma Watson, Michelle Obama en wyle Maya Angelou het self hieraan gely.
En hoewel mans ook hierdie soort gevoelens beleef, kom dit meer onder vroue voor. ’n Moontlike rede hiervoor is die manier waarop ons grootgemaak word. Seuns word tradisioneel geprys wanneer hulle presteer, terwyl meisies geleer word om beskeie te wees en dat dit nie mooi is om te spog nie. Ons vroue vereenselwig ons met eienskappe soos sagtheid, koestering en omgee en word nie noodwendig geleer hoeom selfgeldend te wees nie. Omdat ons dan sagter en meer emosioneel is, soek ons die fout eerste by onsself wanneer ons gekritiseer word, terwyl mans makliker objektief na die situasie kan kyk en hulself nie sal kasty as hulle ’n fout gemaak het nie.
Wanneer gevoelens van minderwaardigheid jou terughou, is dit tyd om dit te hanteer. Jy is dalk só bang vir ’n nuwe uitdaging by die werk dat jy nie kans sien om dit aan te pak nie. Of jy is oortuig daarvan jy gaan nie ’n projek regkry nie en dan sloer jy daarmee en handel dit nie betyds af nie. In uiterste gevalle kan jy so gebuk gaan onder spanning dat jy nie meer energie het om jou werk te doen nie.
- Sê elke keer dankie wanneer iemand jou werk komplimenteer en sê dan vir jouself jy verdien die kompliment. Hoe meer jy dit doen, hoe minder gaan jy voel jy verdien dit nie. Jy kan selfs ’n lêer op jou rekenaar oopmaak en al die positiewe terugvoer wat jy oor jou werk kry, daarin bêre. Gaan kyk daarna elke keer as jy onseker oor jouself voel.
Heather Watson, leierskap-afrigter van Henley-on-Klip, sê:
Lisa Wilson, personeel-konsultant van Johannesburg, sê:
- Gebruik visualiseringstegnieke. Wanneer jy in ’n situasie by die werk is wat jou intimideer, verbeel jouself jy is kalm en in beheer. Jy kan dikwels jou emosies verander deur jou optrede te wysig. Wanneer jy jouself byvoorbeeld dwing om op ’n selfversekerde manier te loop en te praat, gaan jy meer selfversekerd voel en daarom so optree.
- Moenie jouself met ander vergelyk nie. Die lewe is nie ’n kompetisie nie. Dit is oukei as jy dinge anders doen as jou kollegas. Daar is nie net een manier om ’n taak aan te pak nie.